Na temelju čl. 35. Zakona o vlasništvu i drugim stvarnim pravima (Narodne novine, 91/96, 68/98, 137/99, 22/00, 73/00, 129/00, 114/01, 79/06, 141/06, 146/08, 38/09, 153/09, 143/12 i 152/14), čl.30. Zakona o zakupu i kupoprodaji poslovnog prostora (Narodne novine, br.125/11 i 64/15) te čl. 36. Statuta Grada Makarske (Glasnik Grada Makarske, br.8/09,13/09, 2/13,8/13 i 9/13- pročišćeni tekst) Gradsko vijeće Grada Makarske na \_\_\_ sjednici održanoj dana \_\_\_\_\_\_\_ 2016.godine, donosi

**ODLUKU O POSTAVLJANJU BANKOMATA**

1. **OPĆE ODREDBE**

Članak 1.

Pojedini pojmovi u smislu ove Odluke imaju slijedeće značenje:

* **bankomat** je elektromehanički uređaja za izdavanje gotovine s tekućih računa novčarskih institucija na kojem ovlašteni korisnici pomoću strojno čitljive platne kartice s osobnim identifikacijskim kodom, unošenjem tajne šifre (PIN) i traženog (dopuštenog) iznosa podižu gotov novac, obavljaju uplatu gotovog novca, vrše zamjenu valute i pristupaju drugim uslugama,
* **novčarske institucije** su banke, štedne banke te druge pravne osobe koje za potrebe

 novčarskog poslovanja koriste bankomate putem najma, leasinga ili na drugi način, a

 nisu njihov vlasnik,

* **korisnik** je osoba koja komunicira s bankom putem bankomata.

Članak 2.

Ovom Odlukom se regulira postupak za postavljanje (instaliranje) bankomata s vanjske strane poslovnog prostora u vlasništvu Grada Makarske, obveze novčarskih institucija i vlasnika poslovnog prostora, sadržaj Ugovora o postavljanju bankomata, te iznos zakupnine za postavljanje bankomata prema zonama.

1. **POSTUPAK ZA POSTAVLJANJE BANKOMATA**

Članak 3.

Postupak za postavljanje bankomata s vanjske strane poslovnog prostora pokreće se podnošenjem zahtjeva novčarske institucije tijelu nadležnom za komunalne djelatnosti Grada Makarske (u daljnjem tekstu: Nadležno tijelo).

O podnesenom zahtjevu gradonačelnik odlučuje Zaključkom, a na prijedlog Nadležnog tijela.

Na temelju Zaključka gradonačelnika, kojim se odobrava postavljanje bankomata, sklapa se Ugovor o postavljanju bankomata.

Ukoliko se podnosi zahtjev za instaliranje bankomata s vanjske strane poslovnog prostora, koji koristi treća osoba, novčarska institucija dužna je prethodno pribaviti i njenu suglasnost.

U slučaju iz prethodnog stavka Ugovor o postavljanju bankomata ne može se sklopiti na razdoblje duže od razdoblja važenja Ugovora o zakupu poslovnog prostora.

Ugovor o postavljanju bankomata ne prestaje kad treća osoba kupnjom ili po drugoj osnovi stekne pravo vlasništva poslovnog prostora od vlasnika Grada Makarske.

U slučaju iz prethodnog stavka treća osoba stupa u prava i obveze Grada Makarske.

1. **UGOVOR O POSTAVLJANJU BANKOMATA**

Članak 4.

 Ugovor o postavljanju bankomata obvezno sadrži sljedeće:

- odredbu o isključivoj odgovornosti novčarske institucije za instalaciju bankomata i

 sve telekomunikacijske i električne opreme,

- odredbu da novčarska institucija snosi sve troškove postavljanja bankomata kao i

 sve druge troškove s tim u vezi,

- odredbu da novčarska institucija popravlja i održava bankomat,

- odredbe da novčarska institucija pribavlja odobrenja i dozvole od drugih pravnih

 osoba, a koje su potrebne za rad bankomata,

- odredbu da novčarska institucija prihvaća svu odgovornost za osiguranje bankomata

 i njegovog sadržaja,

* te druge bitne elemente.

Članak 5.

 Obveza Grada Makarske po Ugovoru o postavljanju bankomata je:

 - da dopusti pristup lokaciji gdje je postavljen bankomat, prema potrebi i u svrhu za

 koju je postavljen, tijekom svojeg radnog vremena,

- da drži područje oko bankomata slobodnim od prepreka te da ne čini ništa što bi

 spriječilo rad bankomata ili pristup navedenom bankomatu od strane korisnika.

Članak 6

 Ugovor o postavljanju bankomata sadrži odredbu da svaka ugovorna strana može raskinuti ovaj ugovor ako druga ugovorna strana prekrši bilo koju odredbu ugovora, uz prethodnu pisanu obavijest.

 Otkazni rok je 30 dana.

Članak 7.

 Sve troškove u svezi s uklanjanjem bankomata i povrata lokacije u prvobitno stanje snosit će Grad Makarska u slučaju raskida ugovora zbog povrede odredbi ugovora od strane Grada Makarske.

 Sve troškove u svezi s uklanjanjem bankomata i povrata lokacije u prvobitno stanje snosit će novčarska institucija u slučaju raskida ugovora zbog povrede odredbi ugovora od strane novčarske institucije.

Članak 8.

 Novčarska institucija može otkazati ugovor, ako nakon «početnog perioda» od 3 mjeseca broj transakcija podizanja gotovog novca bude niži od očekivanog broja kojeg određuje novčarska institucija, uz prethodnu pisanu obavijest i s otkaznim rokom od 30 dana.

 Novčarska institucija će dostaviti obavijest o broja transakcija na bankomatu kojeg želi ukloniti zajedno s obavijesti o uklanjanju. U tom slučaju novčarska institucija snosi sve troškove uklanjanja i povrata lokacije u prvobitno stanje

Članak 9.

 Novčarskoj instituciji je dopušteno na bankomatu postaviti svoj logotip i logotipe izdavatelja kreditnih kartica s kojim surađuje, prikazati osvijetljeni znak na ili iznad bankomata te prikazivati reklamne poruke na zaslonu bankomata.

Članak 10.

U granicama gabarita poslovnog prostora može se postaviti samo jedan bankomat.

Članak 11.

 Odnos zakupnika koji se nalazi u poslovnom prostoru gdje se postavlja bankomat i novčarske institucije koja postavlja bankomate regulirat će međusobno zakupnik i novčarska institucija.

**IV. ZONE I VISINA ZAKUPNINE**

 Članak 12.

 Zakupnina za postavljanje bankomata utvrđuje se mjesečno u kunama prema zoni.

**Prva zona**: Obala kralja Tomislava, Marineta (Mala obala), Šetalište fra Jure Radića, Kačićev trg, Lištun, Šetalište dr. Franje Tuđmana -------------------------- 1500,00 kn

**Druga zona**: Ulica Ante Starčevića, Don Mihovila Pavlinovića, Ulica Stjepana Ivičevića te prostori južno od tih ulica --------------------------------------- 1250,00 kn

**Treća zona**: ostali dijelovi grada --------------------------------------------- 1000,00 kn

 Zakupnine iz prethodnog stavka uvećavaju se za iznos PDV-a.

**V. PRIJELAZNE ODREDBE**

 Članak 13.

 Ova Odluka stupa na snagu osmog dana od dana objave u Glasniku Grada Makarske.

Klasa:053-01/16-10/735

Ur.broj:2147/05-05-03/6-16-2

Makarska, \_\_\_\_\_\_\_\_\_\_\_\_\_\_

 Predsjednica

 Gradskog vijeća

 Jagoda Martić, dipl.ing.kemije